በአማራ ክልል 320 ሙሰኞች በእስራትና በገንዘብ ተቀጡ
በአማራ ክልል በተጠናቀቀው በጀት ዓመት በህዝብና በመንግስት ሃብት ላይ የሙስና ወንጀል የፈፀሙ  320 ግለሰቦች እስከ 14 ዓመት በሚደርስ ፅኑ እስራትና በገንዘብ መቀጣታቸውን የክልሉ የስነ- ምግባርና ፀረ- ሙስና ኮሚሽን አስታወቀ ።የቅጣት ውሳኔው ከተላለፈባቸው ግለሰቦች መካከል 43ቱ ሴቶች ናቸው።የኮሚሽኑ ኮሚሽነር አቶ ዝግአለ ገበየሁ እንደገለፁት፤ ግለሰቦቹ በተከሰሱባቸው 197 መዝገቦች ጥፋተኝነታቸው በሰውና በሰነድ ማስረጃ በመረጋገጡ ነው የቅጣት ውሳኔው የተላለፈባቸው፡፡ በስልጣን መባለግ፣ ደንብና መመሪያ በማይፈቅደው መሰረት ግዠና ጨረታ መፈፀም፣ በተጭበረበረ የትምህርት ማስረጃ መጠቀም  ግለሰቦቹ ከተከሰሱባቸው ወንጀሎች መካከል  ናቸው።ግለሰቦቹ የቀረበባቸውን ከስ ማስተባበል ባለመቻላቸው ከ3 ወር እስከ 14 ዓመት የሚደርስ ፅኑ እስራትና ከ200 -35 ሺህ ብር  የገንዘብ መቀጮ ተላልፎባቸዋል፡፡እንደ ኮሚሽነሩ ገለፃ ግለሰቦቹ በሙስና ያካበቱት 16 ነጥብ 5 ሚሊዮን ብርም ለመንግስት ተመላሽ ተደርጓል ።1 ሺህ ካሬ ሜትር የከተማ ቦታ እንዲመለስ መደረጉን የገለፁት ኮሚሽነሩ 9 ሺህ 400 ካሬ ሜትር ቦታ፣ 186 የመኖሪያ ቤቶች፣ ዘጠኝ ድርጅቶችና 17 ተሽከርካሪዎች ደግሞ ጉዳያቸው እስኪጠራ እንዲታገዱ መደረጉን አመልክተዋል።በበጀት ዓመቱ ሙስናን አስቀድሞ ለመከላከል በተሰራ ስራ ሊመዘበር የነበረ 16 ነጥብ 2 ሚሊዮን ብር ጥሬ ገንዘብና 2 ሺህ 100 ካሬ ሜትር ቦታ ማስቀረት መቻሉን አረጋግጠዋል።በተጨማሪም በባህር ዳር ከተማ በተጋነነ የጨረታ ዋጋ ሊገዙ የነበሩ 12 ሺህ 300 የውሃ ቆጣሪዎችን ጨምሮ ሌሎች አግባብ ያልሆኑ የግንባታ ጨረታዎች እንዲቋረጡ መደረጉን ለአብነት ጠቅሰዋል ።ሙስናን የመከላከሉን ስራ በተቀናጀ ተቋማዊ የሙስና መከላከል ስትራቴጂ ህዝቡን ባሳተፈ መንገድ ለማከናወንም ከግንዛቤ ፈጠራ ስራ ጎን ለጎን አሰራሮችን እየተፈተሹ መሆኑን አቶ ዝግአለ ጠቁመዋል።በክልሉ ቀደም ሲል የተጀመሩ እርምጃዎች በአዲሱ በጀት ዓመት ተጠናክረው እንደሚቀጥሉ ያመለከቱት ኮሚሽነሩ በየተቋማቱ የስነ- ምግባር መከታተያ አሰራር በአዲስ መልክ ለመዘርጋት እየተሰራ መሆኑን አስታውቀዋል-(ኢዜአ) ። 